[ความประทับใจ / บรรยากาศ / บริการ]
เห็นคนมาลองกันเยอะ เลยตามมาลองด้วย ร้านใหม่นั่งสบาย บรรยากาศออกไปทางทันสมัย และชอบที่มันดู casual ดี เหมาะสำหรับมานั่งทานกะเพื่อนๆ สำหรับร้านนี้เจ้าของคือ Boteya Group กำเนิดในเมือง Tamade แถบ Osaka เมื่อ พ.ศ. 2489 หรือเมื่อ 70 ปีมาแล้ว (อายุมากกว่าพ่อแม่ผมอีก) ในญี่ปุ่นมีมากกว่า 80 สาขา ธีมของร้านคือ Authentic Japanese Local Cuisine ซึ่งจะเน้นเมนูอาหารจานเดียวอันเลื่องชื่อจากหลายๆ เมืองมาให้ได้ลองกัน ตั้งแต่ ยากิโซบะและโอโกะโซบะของ Osaka ราเมงของ Kyoto ข้าวหน้าหมูทอด/แกงกระหรี่หมูทอดของ Tokyo เป็นต้น (ปล. ร้านนี้ไม่มีซูชิหรือซาชิมินะครับ ถ้ามาสายนั้น ก็ข้ามร้านนี้ไปได้เลยครับ) ส่วนบริการก็ปกติดี อาหารได้ไม่ช้าครับ

[ราคา / ความคุ้มค่า]
วันนี้มาลุยคนเดียว ราคารวม 465 บาท เป็นราคาที่รวม VAT ไปเรียบร้อยแล้ว และไม่มี Service Charge คือดี ก็ถือว่าคุ้มนะครับ สั่งไป 3 อย่าง แหนะ ราคาไม่แพงเกินไป อิ่มจนอยากอ้วก ฮ่าๆ ไว้วันหลังจะกลับมาลองแนวยากิโซบะบ้างครับ

[ที่ตั้งร้าน]
ชั้น 3 Central World หน้า Isetan

[เมนูที่สั่ง]
- โอซาก้าเนื้อตุ๋น [120.-] เริ่มด้วย appetizer เพราะหิวมาก รอจานหลักไม่ไหว ที่สั่งเพราะคิดถึงสมัยเรียนโทที่อเมริกา เนื้อตุ๋นญี่ปุ่นแบบนี้เป็นอะไรที่หาได้ตามซุปเปอร์มาร์เก็ตญี่ปุ่น ทานง่าย ประหยัดเวลา ไม่แพง และดีกว่ากินจำพวกมาม่าเป็นไหนๆ รสชาติร้านนี้อร่อย ชอบเลย ตั้งแต่ได้กลิ่นหอมที่ฟุ้งขึ้นมาจากชาม เนื้อนุ่ม หัวหอมแทบละลายในปาก และที่ขาดไม่ได้คือน้ำซุปที่อร่อย กลมกล่อม ไม่เค็มหรือหวานไป กำลังพอดีๆ เลย

- ข้าวหน้าหมูทอด [250.-] เมนูโปรดของผมเอง สำหรับร้านนี้จะแตกต่างจากร้านอื่นตรงที่ไข่ที่ตีแล้วจะแยกปรุงแล้วเอามาราดก่อนเสิร์ฟ แทนที่จะเอามาราดเข้ากับหมูทอดในขั้นตอนการปรุงสุดท้าย ทำให้หมูทอดคงความกรอบไว้ได้อย่างสมบูรณ์ อร่อยดีครับ แต่เนื้อหมูค่อนข้างบาง ทำให้รู้สึกว่าชุบเกล็ดขนมปังทอดหนาไปครับ ส่วนไข่ตีที่ราดมาอร่อยดี ออกหวานนำ แถมมีสลัดผักสดราดน้ำสลัดญี่ปุ่นมาให้แก้เลี่ยนกันอีกด้วย จานนี้ตอนมาเสิร์ฟตกใจเล็กน้อยเพราะไซส์จานใหญ่มากกก แถมโดนเนื้อตุ๋นตัดกำลังไปก่อนด้วยแล้ว กว่าจะกินหมดเลยใช้เวลานิดนึง แนะนำว่าสั่งจานเดี่ยวร้านนี้ต้องระวังครับ อาจจะจอดภายในจานเดียวก็เป็นได้ หึหึ

- Tokyo Milk Pudding [50.-] พุดดิ้งนมนุ่มๆ (แต่อีกนิดเดียวก็คงเหลว อันนี้แล้วแต่ชอบครับ) ชอบตรงที่กลิ่นหอมๆ ฟุ้งดีในปาก รสชาติถือว่ากำลังดี ไม่ค่อยหวาน เหมาะสำหรับปิดท้ายมื้อแบบไม่ล้นมากจนเกินไป ทานกับแยมสตรอเบอร์รี่ที่ราดด้านบนทำให้รสชาติอร่อย ตัดหวาน และเข้ากันดี ตรงตามสูตรทุกประการ